CELEX: 32006D0698
Language: et
Date: 2006-10-16 00:00:00
Title: 2006/698/EÜ: Komisjoni otsus, 16. oktoober 2006 , Brasiiliast imporditud ja inimtoiduks ette nähtud kalatoodete suhtes kohaldatavate erakorraliste meetmete kohta (teatavaks tehtud numbri K(2006) 4819 all)   (EMPs kohaldatav tekst)

18.10.2006   
            
            
               ET
            
            
               Euroopa Liidu Teataja
            
            
               L 287/34
            
         
      KOMISJONI OTSUS,
   16. oktoober 2006,
   Brasiiliast imporditud ja inimtoiduks ette nähtud kalatoodete suhtes kohaldatavate erakorraliste meetmete kohta
   (teatavaks tehtud numbri K(2006) 4819 all)
   (EMPs kohaldatav tekst)
   (2006/698/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõike 1 punkti b,
   ning arvestades järgmist:
   
               (1)
            
            
               Määrusega (EÜ) nr 178/2002 on ette nähtud, et tuleb võtta vajalikke meetmeid, kui ilmneb, et kolmandatest riikidest imporditud toit võib tõsiselt ohustada inimeste või loomade tervist või keskkonda ning seda ohtu ei saa rahuldavalt ohjeldada asjaomaste liikmesriikide võetavate meetmetega.
            
         
               (2)
            
            
               Vastavalt Euroopa Parlamendi ja nõukogu 29. aprilli 2004. aasta määrusele (EÜ) nr 853/2004, millega sätestatakse loomset päritolu toidu hügieeni erieeskirjad, (2) peavad toidukäitlejad tagama, et kalatoodete puhul ei ületataks histamiini piirmäärasid. Kõnealused piirmäärad ning proovivõtu- ja analüüsimeetodid kehtestati komisjoni 15. novembri 2005. aasta määrusega (EÜ) nr 2073/2005 toiduainete mikrobioloogiliste kriteeriumide kohta. (3)
               
            
         
               (3)
            
            
               Ühenduse hiljuti Brasiiliasse tehtud kontrollkäigu tulemusena avastati tõsiseid puudusi kalatoodete käitlemise hügieenis. Nimetatud puudused tähendavad, et kala ei ole nii värske kui peaks ja rikneb kiiresti ning teatavate kalaliikide puhul võib esineda suur histamiinisisaldus (seda eelkõige perekondadesse Scombridae, Clupeidae, Engraulidae, Coryfenidae, Pomatomidae ja Scombresosidae kuuluvate kalaliikide puhul). Kontrollkäik näitas ka seda, et Brasiilia ametiasutuste suutlikkus kala nõuetekohaselt kontrollida, eelkõige avastada asjaomastes liikides histamiini, ei ole piisav.
            
         
               (4)
            
            
               Lubatust suurem histamiinisisaldus kalatoodetes kujutab endast tõsist ohtu inimeste tervisele.
            
         
               (5)
            
            
               Kõikides liikmesriikides ühtse ja tõhusa kaitse tagamise eesmärgil on asjakohane võtta ühenduse tasandi vastu meetmed, mida kohaldatakse selliste kalatoodete suhtes, mis võivad olla saastunud.
            
         
               (6)
            
            
               Sellistest kalaliikidest, mis võivad sisaldada suuri histidiinikoguseid, valmistatud kalatoodete importi ühendusse tuleks lubada üksnes juhul, kui suudetakse tõendada, et neid on päritolukohas süstemaatiliselt kontrollitud, et teha kindlaks, ega nende histamiinisisaldus ei ületa määrusega (EÜ) nr 2073/2005 kehtestatud piirnorme.
            
         
               (7)
            
            
               Siiski on asjakohane lubada ajutiselt importida saadetisi, mille kohta ei ole päritolukohas läbi viidud kontrollimise tulemusi, tingimusel et liikmesriigid tagavad selliste saadetiste kontrollimise nende jõudmisel ühenduse piirile, et teha kindlaks, ega toodete histamiinisisaldus ei ületa määrusega (EÜ) nr 2073/2005 kehtestatud piirnorme. Kõnealune ajutise lubamise kord peaks piirduma ajaga, mis on piisav selleks, et Brasiilia ametiasutused jõuaksid parandada oma suutlikkust kontrollimisi läbi viia.
            
         
               (8)
            
            
               Määrusega (EÜ) nr 178/2002 on loodud toidu- ja söödaalane kiirhoiatussüsteem, mida tuleks kasutada nõukogu direktiivi 97/78/EÜ (4) artikli 22 lõikega 2 ette nähtud vastastikuse teabevahetuse nõude täitmiseks. Lisaks peaksid liikmesriigid regulaarsete aruannete kaudu hoidma komisjoni kursis ametliku kontrollimise käigus Brasiiliast imporditavate kalatoodete saadetistest tehtud kõikide analüüside tulemustega.
            
         
               (9)
            
            
               Käesolev otsus tuleks läbi vaadata Brasiilia pakutavaid tagatisi arvestades ja liikmesriikide tehtud analüüside tulemuste põhjal.
            
         
               (10)
            
            
               Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Reguleerimisala
   Käesolevat otsust kohaldatakse Brasiiliast imporditud ja inimtoiduks ette nähtud kalatoodete suhtes, mis on valmistatud perekondadesse Scombridae, Clupeidae, Engraulidae, Coryfenidae, Pomatomidae ja Scombresosidae kuuluvatest kalaliikidest.
   Artikkel 2
   Analüüsid histamiinisisalduse kindlakstegemiseks
   1.   Liikmesriigid lubavad artiklis 1 nimetatud tooteid importida üksnes juhul, kui nendega on kaasas enne lähetamist Brasiilias histamiinisisalduse kindlakstegemiseks läbi viidud analüüsi tulemused, mis näitavad, et histamiinisisaldus jääb alla määrusega (EÜ) nr 2073/2005 kehtestatud piirnorme. Nimetatud analüüside tegemisel tuleb järgida määruses (EÜ) nr 2073/2005 kirjeldatud proovivõtu- ja analüüsimeetodit.
   2.   Erandina lõikest 1 lubavad liikmesriigid importida selliseid artiklis 1 osutatud tooteid, millega ei ole kaasas lõikes 1 nimetatud analüüside tulemusi, tingimusel et importiv liikmesriik tagab iga kõnealuste toodete saadetise kontrollimise, et teha kindlaks, kas histamiinisisaldus on alla määruses (EÜ) nr 2073/2005 sätestatud piirnormi. Nimetatud analüüside tegemisel tuleb järgida määruses (EÜ) nr 2073/2005 kirjeldatud proovivõtu- ja analüüsimeetodit.
   Artikkel 3
   Aruanded
   Liikmesriigid teavitavad viivitamata komisjoni, kui artikli 2 lõike 2 kohaselt tehtud analüüsi tulemusena on selgunud, et histamiinisisaldus ületab määrusega (EÜ) nr 2073/2005 kehtestatud piirnorme.
   Liikmesriigid esitavad komisjonile aruande iga artikli 2 lõike 2 kohaselt tehtud analüüsi kohta.
   Liikmesriigid kasutavad kõnealuse teabe ja nimetatud aruannete edastamiseks määrusega (EÜ) nr 178/2002 loodud toidu- ja söödaalast kiirhoiatussüsteemi.
   Artikkel 4
   Kulude katmine
   Kõik käesoleva otsuse kohaldamisega seotud kulud kannab kaubasaatja, kaubasaaja või ükskõik kumma esindaja.
   Artikkel 5
   Täitmine
   Liikmesriigid teatavad komisjonile viivitamata meetmetest, mis nad võtavad käesoleva otsuse täitmiseks.
   Artikkel 6
   Kohaldamisaeg
   Käesolevat otsust kohaldatakse kuni 31. detsember 2006.
   Artikkel 7
   Adressaadid
   Käesolev otsus on adresseeritud liikmesriikidele.
   
      Brüssel, 16. oktoober 2006
      
         
            Komisjoni nimel
         
         
            komisjoni liige
         
         Markos KYPRIANOU
         
      
   
   
      (1)  EÜT L 31, 1.2.2002, lk 1. Määrust on viimati muudetud komisjoni määrusega (EÜ) nr 575/2006 (ELT L 100, 8.4.2006, lk 3).
   
      (2)  ELT L 139, 30.4.2004, lk 55. Määrust on viimati muudetud komisjoni määrusega (EÜ) nr 2076/2005 (ELT L 338, 22.12.2005, lk 83).
   
      (3)  ELT L 338, 22.12.2005, lk 1.
   
      (4)  EÜT L 24, 30.1.1998, lk 9. Direktiivi on viimati muudetud Euroopa Parlamendi ja nõukogu määrusega (EÜ) nr 882/2004 (ELT L 191, 28.5.2004, lk 1).